b"\n_START_ARTICLE_\nFrancesc Vernet i Mateu\n_START_SECTION_\nBiografia\n_START_PARAGRAPH_\nHa treballat com a pag\xc3\xa8s, ha estat representant de les bodegues cooperatives tarragonines a la UNACO de Madrid i de 1974 a 1978 president de Cooperativa Agr\xc3\xadcola i Caixa Rural del Masroig. El 1970 es va afiliar al Front Nacional de Catalunya, del que el 1980 en fou conseller nacional, i va promoure contactes amb grups catalanistes de la Catalunya del Nord, impuls\xc3\xa0 la implantaci\xc3\xb3 al Priorat dels focs de Sant Joan i la flama del Canig\xc3\xb3 i l'expansi\xc3\xb3 del sindicat Uni\xc3\xb3 de Pagesos a les comarques del Priorat, Ribera d'Ebre i Terra Alta. Tamb\xc3\xa9 ha estat membre de la Fundaci\xc3\xb3 Roca i Gal\xc3\xa8s, i de 1976 a 1982 rector de la Uni\xc3\xb3 Agr\xc3\xa0ria de Reus i directiu de la Caixa Rural de Reus. _NEWLINE_El 1981 es va afiliar a Converg\xc3\xa8ncia Democr\xc3\xa0tica de Catalunya. Fou elegit diputat per la circumscripci\xc3\xb3 de Tarragona a les eleccions al Parlament de Catalunya de 1984 i 1988 a les llistes de Converg\xc3\xa8ncia i Uni\xc3\xb3. De 1988 a 1992 ha estat secretari de la Comissi\xc3\xb3 del S\xc3\xadndic de Greuges del Parlament de Catalunya i de 1984 a 1992 membre de la Comissi\xc3\xb3 d'Agricultura, Ramaderia i Pesca. Actualment \xc3\xa9s vocal de la Junta Directiva d'Antics Diputats del Parlament de Catalunya."